مصر : کار دھماکے میں 19 افراد ہلاک، 30 زخمی
واقعے کے مقام کے قریب ایک بینک کے گارڈ نے بتایا کہ اس نے ایک زور دار دھماکے کی آواز سنی۔ دھماکے کی شدت سے بینک کے باہر لگے شیشے ٹوٹ کر دور تک بکھر گئے۔
ویب ڈیسک — مصر کی وزارتِ صحت کے مطابق دھماکہ پیر کو قاہرہ کے مرکزی علاقے میں ایک کینسر اسپتال کے قریب کار حادثے کے بعد ہوا جس میں 19 افراد کی جان گئی۔ دھماکے میں زخمی ہونے والے 30 افراد کو اسپتال منتقل کر دیا گیا ہے۔ مصر کی وزارتِ داخلہ کا کہنا ہے کہ دھماکہ ایک کار حادثے کے بعد ہوا جب سڑک کی غلط سمت میں جاتی ہوئی ایک تیز رفتار کار مخالف سمت سے آنے والی تین کاروں سے ٹکرا گئی۔ گاڑیوں کے تصادم سے زور دار دھماکہ ہوا اور گاڑیوں میں آگ بھڑک اٹھی۔ ​خبر رساں ادارے ’رائٹرز‘ کے مطابق یہ واضح نہیں ہوسکا ہے کہ یہ صرف ایک حادثہ ہے یا پھر کوئی حملہ کیا گیا ہے۔ مقامی حکام واقعے کی تحقیقات کر رہے ہیں۔ دھماکے کے بعد کینسر اسپتال کو جزوی طور پر خالی کرا لیا گیا ہے۔ ​نشریاتی ادارے ’الجزیرہ‘ کے مطابق اسپتال کے سامنے واقع ایک بینک کے گارڈ نے بتایا ہے کہ اس نے ایک زور دار دھماکے کی آواز سنی۔ دھماکے کی شدت سے بینک کے باہر لگے شیشے ٹوٹ کر دور تک بکھر گئے۔ واضح رہے کہ مصر میں ٹریفک حادثات عام ہیں۔ مصر کے سرکاری اعداد و شمار کے مطابق گزشتہ سال ہونے والے 8000 حادثات میں 3000 سے زائد افراد ہلاک جب کہ 12 ہزار سے زائد زخمی ہوئے تھے۔